Vappu 1917
Pian elon päivä paistaa kuolon kenttäin päällä
 etelän sotamailla, pohjolassa täällä,
 vapauden, vallankumouksen aamunkoi,
 jok’ idän taivasta jo suurna purpuroi.

 Maan piirin kansain paisuu vapauden kaipuu
 pian myrskyksi, jonk’ aaltoin hirmuvallat vaipuu
 keväimen tulvaksi, mi kruunut hukuttaa
 ja hallitukset hautaa vihaan kuohuvaan.

 Oi terve vallankumouksen vappupäivä,
 oot aamun airut, suven suuren eellä käyvä!
 Sua katsoo maailman kansat, ihmismiljoonat
 nälkäiset, nääntyvät ja verta vuotavat.

 Sä kansain vapauden, rauhan toivo täytä,
 kuin tulipatsas tietä toivon maahan näytä!
 Sä anna merkki kansain suureen kapinaan!
 Euroopan tulivuori päästä purkamaan!